b'\n_START_ARTICLE_\nVilhelm Petersen (1830-1913)\n_START_SECTION_\nUddannelse\n_START_PARAGRAPH_\nI en alder af 13 \xc3\xa5r begyndte han i april 1843 studier p\xc3\xa5 Kunstakademiet og blev \xc3\xa5ret efter elev af professor G.F. Hetsch, hvem han bistod som tegner og kondukt\xc3\xb8r. Samtidig gik han nogle \xc3\xa5r i murerl\xc3\xa6re for at opn\xc3\xa5 praktisk uddannelse som bygmester, og han gennemgik efterh\xc3\xa5nden alle Kunstakademiets skoler og vandt alle dets medaljer \xe2\x80\x93 den lille (1858) og store guldmedalje 1860 for en S\xc3\xb8badeanstalt og desuden 1856 \xc3\xa6resmedaljen i arkitekturen (C.F. Hansen Medaillen). Han arbejdede som kondukt\xc3\xb8r for V.Th. Walther, J.D. Herholdt og Meldahl.\n_START_SECTION_\nKarriere\n_START_PARAGRAPH_\nUnderst\xc3\xb8ttet \xc3\xb8konomisk af Akademiet 1859 foretog han en mindre rejse til Tyskland, 1861-65 for det store stipendium en 4-\xc3\xa5rig rejse til Tyskland, Nederlandene, Frankrig og Italien sammen med Ove Petersen. 1866 blev han medlem af Kunstakademiet, var 1869-74 bygningsinspekt\xc3\xb8r i K\xc3\xb8benhavns Kommune, blev 1884 titul\xc3\xa6r professor, 1887 medlem af Akademiraadet (indtil 1911) og 1892 kongelig bygningsinspekt\xc3\xb8r til sin d\xc3\xb8d. Han var tillige medlem af Akademiets Skoler\xc3\xa5d 1889-1905 og Akademiets delegerede i bestyrelsen for Det tekniske Selskab 1882-89.\n_START_SECTION_\nDomkirkekonkurrencen i Florents\n_START_PARAGRAPH_\nUnder sit ophold i Florents 1863-64 fik Petersen lejlighed til at deltage i den internationale konkurrence om et projekt til den manglende facade p\xc3\xa5 Cattedrale di Santa Maria del Fiore, og sammen med 2 italienske arkitekter vandt han andenpr\xc3\xa6mien, medens f\xc3\xb8rstepr\xc3\xa6mien ikke tilkendtes nogen. Ved den efterf\xc3\xb8lgende anden konkurrence valgtes Petersens og Florents-akademiets direkt\xc3\xb8r, italieneren Emilio de Fabris, projekter som de 2 bedste til udf\xc3\xb8relse, men juryen foretrak ved den endelige afstemning De Fabris projekt, da dette havde en tredelt (trecuspidal) gavl, hvorimod Petersens havde en enkelt (monocuspidal) gavl. Den gamle strid om dette principsp\xc3\xb8rgsm\xc3\xa5l ang\xc3\xa5ende "la facciata del duomo" flammede nu op p\xc3\xa5 ny, og de fleste ansete kunstnere, endog den ber\xc3\xb8mte franske restaurator Eug\xc3\xa8ne Viollet-le-Duc, hvis erkl\xc3\xa6ring indhentedes, udtalte sig imod juryens dom. Da De Fabris senere d\xc3\xb8de, medens facaden endnu kun var halv f\xc3\xa6rdig, blev dens \xc3\xb8verste parti fuldf\xc3\xb8rt med enkelt gavl efter et projekt, der meget lignede Petersens. Petersen blev \xc3\xa6resmedlem af Accademia di Belle Arti Firenze i 1908.\n_START_SECTION_\nStil\n_START_PARAGRAPH_\nVilhelm Petersen holdt trofast ved den senklassicisme, som han havde l\xc3\xa6rt hos G.F. Hetsch. Han var i besiddelse af senklassicismens sk\xc3\xb8nhedssans, om end noget t\xc3\xb8r, mest udpr\xc3\xa6get i Rudolph Berghs Hospital og det ydre af Videnskabernes Selskabs bygning, denne sidste for \xc3\xb8vrigt en pastiche i h\xc3\xb8jren\xc3\xa6ssancens paladsstil. Petersen forstod ogs\xc3\xa5 at bygge enkelt og sagligt, med betoning af den simple klump, som i Jonstrup Seminariums elevbygning._NEWLINE_I praktisk henseende var Petersen ikke s\xc3\xa6rlig fremragen\xc2\xadde. \xc3\x86ldre dansk bygningskunst manglede han forst\xc3\xa5else af, hvilket bl.a. viser sig i, at han som bygningsinspekt\xc3\xb8r \xc3\xb8nskede Regensen nedrevet, og i hans restaurering, eller rettere tilbagef\xc3\xb8relse, af Br\xc3\xb8nsh\xc3\xb8j Kirke der var brutal._NEWLINE_Han blev gift 14. august 1874 i Gentofte Kirke med Henriette Louise Lindegaard (30. december 1844 i Slaglille \xe2\x80\x93 31. august 1923 p\xc3\xa5 Frederiksberg), datter af sognepr\xc3\xa6st Vilhelm Theodor Lindegaard og Dorothea Metzie Svitzer. Han er begravet p\xc3\xa5 Vestre Kirkeg\xc3\xa5rd.'